《述梦》
宋代·王迈

午枕避尘嚣，梦乘银潢槎。好风吹衣袂，堕我天之涯。

群仙赴号召，骖凤来香车。一见如故旧，丝麟酌流霞。

或鞭石为羊，或握枣如瓜。中有汗漫生，盘礴埋丹砂。

谁言仙有道，挟术相矜夸。顾我亦可学，正坐一念差。

我笑谢之言，仙凡各有家。悠悠御风还，聚散如团沙。

绳床一欠伸，兹游真幻耶。咄咄置勿论，呼童煮新茶。

作者简介：王迈(1184～1248) ，南宋诗人。字实之，一作贯之。自号臞轩居士。今福建仙游县园庄镇（旧称慈孝里）人。嘉定十年(1217)进士，经历南外睦宗院教授、漳州通判等职。为人刚直敢言，刘克庄曾以"策好人争诵，名高士责全"诗句相赠。后来他由于应诏直言，被台官弹劾而降职。淳□中，主持邵武军事务，死后追封为司农少卿。